**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TURTO INVESTAVIMO, DIDINANT VIEŠOSIOS ĮSTAIGOS KLAIPĖDOS VAIKŲ LIGONINĖS DALININKO KAPITALĄ“ PROJEKTO**

**1. Sprendimo projekto esmė, tikslai ir uždaviniai.**

Perduoti Klaipėdos miesto savivaldybei (toliau – Savivaldybė) nuosavybės teise priklausantį finansinį turtą – 200 000,00 Eur, savivaldybės, kaip steigėjos ir dalininkės, įnašą viešajai įstaigai Klaipėdos vaikų ligoninei (toliau – Įstaiga), didinant šios viešosios įstaigos dalininko kapitalą.

**2. Projekto rengimo priežastys ir kuo remiantis parengtas sprendimo projektas.**

Lietuvos Respublikos vietos savivaldos įstatymo 16 straipsnio 2 dalies 26 punktas nustato išimtinę savivaldybės tarybos kompetenciją – sprendimų dėl disponavimo savivaldybei nuosavybės teise priklausančiu turtu priėmimą, šio turto valdymo, naudojimo ir disponavimo juo tvarkos taisyklių nustatymą, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 22 straipsnio 1 dalies 2 punktas numato, kad savivaldybės turto investavimas – tai savivaldybei nuosavybės teise priklausančio turto, kaip įnašo perdavimas didinant viešosios įstaigos dalininkų kapitalą, jei savivaldybė yra jos dalyvė. Savivaldybė yra Įstaigos steigėja ir vienintelė dalininkė, todėl Savivaldybė gali investuoti turtą, didindama šios viešosios įstaigos dalininko kapitalą. Šiuo metu viešosios įstaigos dalininkų kapitalą sudaro 171 508,63 Eur.

Lietuvos Respublikos viešųjų įstaigų įstatymo 13 straipsnio 6 dalis nustato, kad dalininkų kapitalas gali būti didinamas tik dalininkų įnašais, 3 dalis reglamentuoja, kad dalininkų įnašai gali būti pinigai.

Vadovaujantis Sprendimo investuoti valstybės ir savivaldybių turtą priėmimo tvarkos aprašo, patvirtinto Lietuvos Respublikos 2007 m. liepos 4 d. nutarimo Nr. 758 „Dėl sprendimo investuoti valstybės ir savivaldybių turtą priėmimo tvarkos aprašo patvirtinimo“ 7 punktu nustatančiu, kad pasiūlymus savivaldybės tarybai dėl sprendimo investuoti savivaldybės turtą priėmimo teikia savivaldybės vykdomoji institucija, siūloma Savivaldybės tarybai priimti sprendimą investuoti savivaldybei nuosavybės teise priklausantį finansinį turtą – 200 000,00 Eur, didinant Įstaigos dalininko kapitalą.

Lietuvos Respublikos vietos savivaldos įstatymo 6 straipsnio 17 punktas nustato, kad pirminė asmens ir visuomenės sveikatos priežiūra, sveikatos priežiūros įstaigų išlaikymas yra savivaldybės savarankiškoji funkcija. To paties įstatymo 7 straipsnio 34 punktas  įtvirtina, kad valstybės perduota savivaldybėms funkcija – organizuoti antrinę sveikatos priežiūrą įstatymų nustatytais atvejais ir tvarka. Siekiant užtikrinti tinkamą ir kokybišką šių funkcijų įgyvendinimą, tikslingas Savivaldybės, kaip steigėjos ir dalininkės, turtinis įnašas Įstaigai, kuris bus skiriamas Įstaigos K. Donelaičio g. 7, 9 pastatuose esančio *Priėmimo skubiosios pagalbos skyriaus rekonstrukcijai*. Pagal reikalavimus Priėmimo skubiosios pagalbos skyriuje privalo būti pacientų laukiamasis, apžiūros kabinetai, higienos patalpos, izoliatorius, intensyviosios pagalbos patalpa, procedūrų kabinetas, stebėjimo lovos, patalpos privalo būti pritaikytos neįgaliųjų poreikiams. Įstaigoje, iškėlus dalį konsultantų kabinetų į naują Konsultacinės poliklinikos pastatą, planuojama įrengti intensyviosios pagalbos patalpą, stebėjimo palatas, atskirti planinių ir skubių pacientų srautus. Pritaikyti Priėmimo skubiosios pagalbos skyrių neįgaliųjų poreikiams.

Sprendimas investuoti finansinį turtą tenkina šiuos Įstatymo 22 straipsnio 2 dalyje 5, 7 ir 9 punktuose nurodytus investavimo kriterijus:

5)investavus bus kuriama ar plėtojama infrastruktūra, naudinga visuomenei (skatinama veiksminga konkurencija šalies rinkoje, gerinama viešųjų paslaugų kokybė, pasirinkimo galimybės ir prieinamumas);

7)iš investavimo objekto bus gauta ne tik pelno (pajamų), bet ir gautas socialinis rezultatas (švietimo, kultūros, mokslo, aplinkos, sveikatos ir socialinės apsaugos, kitų panašių sričių) arba užtikrintas veiksmingesnis Lietuvos Respublikos įstatymuose ir Vyriausybės nutarimuose nustatytų valstybės ir savivaldybės funkcijų atlikimas;

9) investavimo tikslas ir siekiamas rezultatas nustatyti teisės aktuose, įgyvendinančiuose strateginio planavimo dokumentus.

**3. Kokių rezultatų laukiama.**

Bus investuotas Savivaldybės finansinis turtas ir padidintas viešosios įstaigos Klaipėdos vaikų ligoninės dalininko kapitalas.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

200 000,00 Eurlėšos yra numatytos Savivaldybės strateginiame veiklos plane ir bus skiriamos iš Savivaldybės biudžeto.

**6. Galimos teigiamos ar neigiamos sprendimo priėmimo pasekmės.**

Savivaldybės turto investicija leis užtikrinti tinkamą Įstaigos veiklą, gerinti teikiamų paslaugų kokybę, užtikrinti tinkamą asmens sveikatos priežiūrą, teigiamą socialinį rezultatą bei veiksmingesnį savivaldybės funkcijos atlikimą.

Neigiamų pasekmių nenumatoma.

Teikiame svarstyti šį sprendimo projektą.

PRIDEDAMA:

1. Įstaigos 2020 m. finansinių ataskaitų rinkinys.
2. Įstaigos 2020 m. veiklos ataskaita.

Turto valdymo skyriaus patarėja,

pavaduojanti skyriaus vedėją Genovaitė Paulikienė